
Egy befejezetlen regény interpretációs lehetőségei. ÖrkényIstván: Tatárfutás

Dolgozatomban Örkény István írói pályafutásának a tudományos szakma által eddig kevésbé tárgyalt oldalát kívánom bemutatni. Az eddigi elemzések elsősorban dráma- és novellaíróként tartják számon, mert e művei tették őt a széles olvasói rétegek előtt ismertté. Több alkalommal is kísérletet tett azonban regény írására is. A kisregény műfaja nem volt akadályozó erő számára, viszont a nagyregény keretei között nem tudta látásmódját érvényesíteni. A témámnak választott Tatárfutás című írását azonban nemcsak hogy hosszabb terjedelmű alkotásnak szánta az író, hanem ebben kívánta létrehozni élete főművét, amely így ars poeticájává válhatott volna. A mű végül befejezetlen maradt, de határozottan kitapinthatók benne olyan jegyek, melyek ténylegesen tükrözik az író világlátását, ezért fő törekvéseim egyike kimutatni a mű ars poeticai vonásait, és ezzel párhuzamosan célom a regény szerkezetének és mélyebb tartalmainak vizsgálata is. Témám kifejtésének elején ismertetem a Tatárfutás megírásának történetét. Örkény több interjú alkalmával és levelezéseiben is beszámolt céljáról és aggodalmairól, melyet a regényírás feladata keltett életre, ezért hosszabban tárgyalom a mű műfaji jegyeit. A felvetett problémakört középpontba állítva célom az alkotás részletes elemzése, melyben a fellelt szakirodalom biztos kiindulópontot szolgáltat. A regényhez kapcsolódó kririkák mellett több olyan írást is ismertetek, amelyek centrumában Örkény más alkotásai állnak, hiszen a mű ars poeticai jellege miatt az intertextuális utalások az elemzés során kiemelkedő szerephez jutnak. Munkám második részében a mű transzcendentális síkját és motívumhálózatát emelem ki, melyek még nyomatékosabban hangsúlyozzák a Tatárfutás ars poeticai vonásait.
Dolgozatom középpontjában tehát a csonkán maradt mű áll a keletkezéstörténettől a részletes elemzésig. Törekvésem centrális tárgya arra irányul, hogy az író által említett kudarc ellenére kimutassam a csonkán maradt mű esztétikai értékét.



